ครม. รับทราบผลมาตรการ “ชิมช้อปใช้” หนุนจีดีพีขยายตัวราว 0.1-0.3% ผลักดันสังคมไร้เงินสด
ครม. รับทราบผลมาตรการ “ชิมช้อปใช้” หนุนจีดีพีขยายตัวราว 0.1-0.3% ผลักดันสังคมไร้เงินสด 
ครม. รับทราบผลมาตรการ “ชิมช้อปใช้” หนุนจีดีพีขยายตัวราว 0.1-0.3% ผลักดันสังคมไร้เงินสด
10 พ.ย. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันนี้ (10 พ.ย.63) รับทราบสรุปผลการดำเนินงานมาตรการส่งเสริมการท่องเที่ยวและการบริโภคภายในประเทศ “ชิมช้อปใช้” ช่วงปลายปี 62 ถึงต้นปี 63 ตามที่กระทรวงการคลังเสนอ โดยสรุปในภาพรวมของการดำเนินงาน มาตรการ “ชิมช้อปใช้” ได้ส่งผลบวกต่อผลิตภัณฑ์มวลรวมภายในประเทศ (GDP) ซึ่งคาดว่าจะส่งผลต่อการขยายตัวทางเศรษฐกิจ 0.1-0.3%
ขณะที่ความพึงพอใจของประชาชนนั้น จากการสำรวจพบว่า มีความพึงพอใจต่อเงินสนับสนุน 1,000 บาท ร้อยละ 74.6 พึงพอใจต่อความปลอดภัยในการใช้แอปพลิเคชันเป๋าตัง ร้อยละ 74.2 และมีความพึงพอใจต่อความสะดวกในการใช้จ่ายผ่านแอปพลิเคชันเป๋าตัง ร้อยละ 73.9
สำหรับผลการดำเนินมาตรการในช่วงระหว่างวันที่ 27 ก.ย. 62-31 ม.ค.63 มีผู้ได้รับสิทธิจำนวน 14,354,159 คน มีผู้ใช้สิทธิจำนวน 11,802,073 คน มีร้านค้าที่มีผู้ไปใช้สิทธิ์จำนวน 103,053 ร้าน มียอดการใช้จ่ายผ่านระบบการชำระเงินทางอิเล็กทรอนิกส์ (g-Wallet) รวม 28,819 ล้านบาท แยกเป็น ช่องที่ 1 จำนวน 11,671 ล้านบาท และช่องที่ 2 จำนวน 17,148 ล้านบาท กระทรวงการคลังจ่ายเงินชดเชยรวม 12,930 ล้านบาท
ส่วนผลประเมินความคุ้มค่าและความพึงพอใจ พบว่า ยอดการใช้จ่ายของร้าน ชิม ช้อป ใช้ รวมกันมีมูลค่ามากกว่าร้านค้าทั่วไป 7.8 เท่า และการใช้จ่ายส่วนใหญ่ถูกใช้ไปกับร้านโอทอป และ ร้านธงฟ้าประชารัฐ แสดงให้เห็นว่าร้านค้ารายย่อยได้รับรายได้จากมาตรการมากกว่าร้านค้ารายใหญ่
นอกจากนี้ ยังมีการกระจายตัวของการใช้จ่ายครอบคลุมทั่วประเทศและลงไปถึงร้านค้ารายย่อย รวมทั้งได้ส่งผลให้เกิดการเปลี่ยนแปลงพฤติกรรมของประชาชนให้มีความรู้เกี่ยวกับการใช้เทคโนโลยีดิจิทัล การผลักดันให้ประเทศเข้าสู่สังคมไร้เงินสด และการสร้างฐานข้อมูลขนาดใหญ่เพื่อใช้ในการวิเคราะห์เชิงลึกต่อไป